Folketing
2003-03-25

Jeg ville gerne indledningsvis beklage, at jeg har brudt ordførerrækken. Vi anser det for at være meget fornuftigt at komme med lovforslaget på nuværende tidspunkt; vi ser i modsætning til andre talere ikke nogen grund til, at det skulle afvente Strukturkommissionens udspil. Vi synes, lovforslaget er udtryk for en udvikling, der går i den rigtige retning, sådan at de enkelte kommunalbestyrelsesmedlemmer får bedre mulighed for indsigt i den kommunale administration. Det er jo sådan, at det kommunale system er bygget op på den måde, at det er borgmesteren, der er leder af både det politiske og det administrative system, og det indebærer jo, at man som borgmester helst skal udvise en rimelig stor hensyntagen til demokratidelen og folkestyredelen, man skal helst have en god demokratiopfattelse, ellers har man en ret stor magt som borgmester, må man sige.